KIRJALLINEN KYSYMYS E-0452/02 esittäjä(t): Rosa Miguélez Ramos (PSE) komissiolle. EU:n ja Chilen väliset suhteet sekä lastin purku Chilen satamissa.



Virallinen lehti nro 229 E , 26/09/2002 s. 0088 - 0089



KIRJALLINEN KYSYMYS E-0452/02 esittäjä(t): Rosa Miguélez Ramos (PSE) komissiolle (22. helmikuuta 2002) Aihe: EU:n ja Chilen väliset suhteet sekä lastin purku Chilen satamissa EU:n ja Chilen välisen vapaakauppasopimuksen viimeisiä artikloja koskevat neuvottelut ovat edenneet nopeasti. Sopimus voitaisiin tehdä jo tällä puolivuotiskaudella osoituksena Euroopan unionin ja Chilen välisistä läheisistä poliittisista ja kaupallisista suhteista. On kuitenkin yksi suhteita häiritsevä seikka. Chilen viranomaiset ovat nimittäin kieltäneet yhteisön kalastusaluksilta saaliin purkamisen Chilen satamiin. Vaikka on jo kulunut vuosi siitä, kun EU ja Chile pääsivät sopimukseen asiasta, yhteisön aluksia koskeva saaliiden purkukielto Chilen satamiin on yhä voimassa. Tämän vuoksi kalastusalukset purkavat saaliinsa Perun satamiin, mistä aiheutuu huomattavaa kustannusten nousua ja etäisyydet kasvavat. Ilmeisesti Chilen hallitus pyrkii antamaan yhteisön kalastusaluksille määräyksiä yksinomaisen 200 meripeninkulman talousvyöhykkeensä ulkopuolella, mikä on vastoin kansainvälistä oikeutta, joka turvaa vapaan merenkulun kansainvälisillä vesillä. Mihin toimenpiteisiin komissio on ryhtynyt tai aikoo ryhtyä, jotta yhteisön kalastusalusten sallittaisiin purkaa lastinsa Chilen satamiin? Onko komissio aikonut asettaa vapaakauppasopimusneuvotteluiden ehdoksi saaliin purkuoikeuden Chilen satamiin, sillä vapaakauppasopimukseen sisältyy Chilen kalatuotteiden vienti EU:iin? Eikö komissio katso, että ongelma ratkaistaisiin perustamalla eteläisen Tyynenmeren alueellinen kalastusjärjestö, joka sääntelisi myös miekkakalan kalastusta, sillä näin kalavaroja pystyttäisiin suojelemaan paremmin? Pascal Lamyn komission puolesta antama vastaus (16. huhtikuuta 2002) Yhteisö ja Chile saivat tammikuussa 2001 aikaan järjestelyn, jonka perusteella voitiin väliaikaisesti keskeyttää menettelyt, jotka yhteisö on pannut vireille Maailmankauppajärjestössä (WTO:ssa) ja menettelyt, jotka Chile on pannut vireille Kansainvälisessä merioikeustuomiostuimessa (ITLOS). Järjestely, josta neuvoteltiin vapaakauppasopimusneuvottelujen ulkopuolella, koostuu kolmesta toisiinsa liittyvästä osasta: - yhteisestä kalastus- ja tutkimusohjelmasta, jonka mukaan neljä yhteisön alusta pääsee kolmeen Chilen satamaan; - kahdenvälisen teknisen ja tieteellisen yhteistyön jatkamisesta; - monenvälisestä yhteistyöstä kaakkoisen Tyynenmeren miekkakalakantojen säilyttämiseksi. Järjestelyn ensimmäiseen osaan kuuluvan yhteisen kalastus- ja tutkimusohjelman toteutus riippui teknisluonteisten käytännön näkökohtien ratkaisemisesta. Komissio ja Chilen hallintoviranomaiset ovat pitäneet useita kokouksia selvittääkseen kaikki epäselvät kysymykset. Nyt voidaan katsoa, että tekniset näkökohdat ovat kunnossa, ja ohjelma voidaan vihdoin käynnistää. Komissio odottaa ohjelmaan osallistuvien yhteisön alusten luetteloa toimittaakseen sen Chilelle ja käynnistääkseen ohjelman. Kahdenvälisen teknisen ja tieteellisen yhteistyön jatkamiseksi Kahdenvälinen tieteellinen ja tekninen komitea (BSTC) kokoontui toukokuussa 2001. Kokouksessa vaihdettiin tietoja kyseisen alueen kalastustoiminnasta ja näkemyksiä miekkakalakannoista. Mitä tulee uuden eteläisen Tyynenmeren alueellisen kalastusjärjestön mahdolliseen perustamiseen, myös komissio on sitä mieltä, että monenvälinen yhteistyö on sopivin keino turvata kantojen säilyminen pitkällä aikavälillä. Sen vuoksi järjestelyn kolmanteen osaan kuuluu, että yhteisö ja Chile käynnistävät yhteisen ohjelman, jolla tähdätään monenvälisen yhteistyön kehittämiseen. Chilessä järjestetään asiasta toukokuussa 2002 kansainvälinen kokous, johon kutsutaan useita osapuolia, joita miekkakalan kalastus kaakkoisella Tyynellämerellä koskee. Kokouksen päätavoitteena on laatia ohjesäännöt ja löytää sopivin yhteistyömuoto miekkakalakantojen säilyttämiseksi kaakkoisella Tyynellämerellä.